施丹人生交叉點 曼聯拜仁二揀一
2024年04月20日 08:00
東網電視
更多新聞短片
施丹即將出山教波。(Getty Images)
根據歐洲各大傳媒報道,法國名帥施丹即將出山,當中以德甲勁旅拜仁慕尼黑最大機會聘請佢執教,但施丹亦密切留意曼聯動向,唔排除取代坦哈格,成為紅魔鬼領隊。
拜仁慕尼黑教練杜曹將於今夏離隊,由於新帥人選之一嘅拿高斯文已經同德國足總續約至2026年世界盃結束,法國《隊報》爆料,指拜仁將候選新帥名單縮減至兩人,包括施丹及奧地利國家隊主帥蘭歷克,當中以施丹作為首選。
拜仁慕尼黑具備爭標實力,亦符合施丹要求,但呢位51歲前皇馬教練唔識德文,可能影響佢去當地生活,對於是否接受拜仁邀請,仍然存在疑慮,所以仲未正式同拜仁方面傾合約細節。
另一方面,曼聯好大機會今夏換帥,盛傳施丹都係目標人選之一,英國《太陽報》指施丹傾向於執教曼聯,多過拜仁慕尼黑,但由於紅魔鬼主帥坦哈格去留仍未有定案,所以佢暫時只能持觀望態度。
拜仁另1位新帥人選蘭歷克本身係德國人,言語及文化方面唔成問題,但佢教波往績未達拜仁要求,如果請佢執教,都只屬過度性人物,可能只會領軍一季,等明年再斟利華古遜教練沙比阿朗素。